Suomalainen JRC-kuljettaja Tapio Suominen Palsankylän erikoiskokeella, Suomen rallissa vuonna 2007
**FIA Junior WRC**, ennen **Junior World Rally Championship** (lyh. **JWRC**, myös **Junior WRC**) on vuonna 2002 perustettu nuorten rallin maailmanmestaruussarja. Sarja suunniteltiin ponnahduslaudaksi nuorille kuljettajille. Kalusto oli tarkoitus pitää halpana, mutta pian kaluston hinnat karkasivat käsistä.

Historia
--------

Sarja alkoi vuonna 2001 nimellä **FIA Super 1600 Championship for Drivers**, jolloin siihen kuului kuusi osakilpailua. Sarjassa ajettiin Super 1600 -luokan autoilla, joiden kattohinta oli 100 000 dollaria. Tehdastallit tai valmistajat eivät voineet osallistua sarjaan.

Vuonna 2001 sarjan voitti Sébastien Loeb, mutta sarjan ensimmäinen virallinen maailmanmestari oli espanjalainen Daniel Solà vuodelta 2002. Junioreiden maailmanmestaruudesta ajettiin aina kauden 2006 loppuun, jonka jälkeen sarja menetti MM-arvonsa. Arvon menetystä on helppo perustella sillä, että sarjan kisat ajettiin pääosin Euroopassa ja vain muutama kilpailija ajoi kisoja Euroopan ulkopuolella. Tämän mahdollisti sääntö, jonka mukaan kilpailija sai valita etukäteen kisat, joihin osallistui. Euroopan ulkopuolella ajetuissa kisoissa oli mahdollista ajaa "halpoja" pisteitä, sillä joskus osallistujia oli vähemmän kuin pisteillä palkittavia sijoituksia. 

Vuonna 2007 sarjan nimeksi vaihtui FIA Junior Rally Championship -sarja (JRC) ja sen MM-arvo poistui koska sarjaa ajettiin vain Euroopassa.

MM-arvo palautui vuonna 2008 ja sarjan mestariksi ajoi ranskalainen Sébastien Ogier ja seuraavana vuonna Martin Prokop. Vuonna 2010 mestariksi ajoi saksalainen Aaron Burkart. Samana vuonna ilmoitettiin myös, että JWRC sarja painuu historiaan ja tilalle tulee WRC Akatemia nimeä kantava luokka, joka perehtyy aiempaa enemmän nuorten kuljettajien koulutukseen.

JWRC-sarjasta rallin MM-sarjan huipulle ovat nousseet Sébastien Loeb, vuoden 2005 mestari, espanjalainen Daniel Sordo ja vuoden 2008 mestari Sebastien Ogier.

Kaudelle 2011 Juniori-nimeke jätettiin pois kun WRC Academy -sarja tuli tilalle. WRC Academy -sarjassa ajettiin identtisillä Ford Fiesta R2 -autoilla.

Kaudelle 2013 WRC Academy nimettiin uudestaan FIA Junior WRC Championship -sarjaksi (JWRC).

Vuodesta 2022 alkaen FIA:n rallipyramidin mukaan WRC3-sarjassa on avoin ja juniorisarja. Kaudesta 2022 alkaen sarjassa on ajettu Rally3-luokan autoilla.

Säännöt
-------

JWRC-sarjassa kuljettajan ikä on rajattu 29 vuoteen, ja kuljettaja ei saa olla Priority 1 (P1) -kilpailija eikä nimetty valmistajien pisteille MM-sarjassa ennen osallistumista JWRC-sarjaan.

Pistejärjestelmä on kuten WRC-sarjassa, mutta lisäksi kauden viimeisestä kilpailusta saa tuplapisteet mikäli on osallistunut vähintään kolmeen edeltävään kilpailuun kauden aikana. Nopeimman ajan erikoiskokeella ajanut saa lisäpisteen.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Sijoitus | **1.** | **2.** | **3.** | **4.** | **5.** | **6.** | **7.** | **8.** | **9.** | **10.** |
| Pisteet | 25 | 18 | 15 | 12 | 10 | 8 | 6 | 4 | 2 | 1 |

Mestarit
--------

| Kausi | Kuljettaja | Auto |
| --- | --- | --- |
| 2001 | Ranska Sébastien Loeb | Citroën Saxo S1600 |
| 2002 | Espanja Daniel Solà | Citroën Saxo S1600 |
| 2003 | Ranska Brice Tirabassi | Renault Clio S1600 |
| 2004 | Ruotsi Per-Gunnar Andersson | Suzuki Ignis S1600 |
| 2005 | Espanja Daniel Sordo | Citroën C2 S1600 |
| 2006 | Ruotsi Patrik Sandell | Renault Clio S1600 |
| 2007 | Ruotsi Per-Gunnar Andersson | Suzuki Swift S1600 |
| 2008 | Ranska Sébastien Ogier | Citroën C2 S1600 |
| 2009 | Tšekki Martin Prokop | Citroën C2 S1600 |
| 2010 | Saksa Aaron Burkart | Suzuki Swift S1600 |
| 2011 | Irlanti Craig Breen | Ford Fiesta R2 |
| 2012 | Yhdistynyt kuningaskunta Elfyn Evans | Ford Fiesta R2 |
| 2013 | Ruotsi Pontus Tidemand | Ford Fiesta R2 |
| 2014 | Ranska Stéphane Lefebvre | Citroën DS3 R3T |
| 2015 | Ranska Quentin Gilbert | Citroën DS3 R3T |
| 2016 | Romania Simone Tempestini | Citroën DS3 R3T |
| 2017 | Espanja Nil Solans | Ford Fiesta R2 |
| 2018 | Ruotsi Emil Bergkvist | Ford Fiesta R2 |
| 2019 | Espanja Jan Solans | Ford Fiesta R2 |
| 2020 | Ruotsi Tom Kristensson | Ford Fiesta R4 |
| 2021 | Suomi Sami Pajari | Ford Fiesta R4 |
| 2022 | Viro Robert Virves | Ford Fiesta Rally3 |
| 2023 | Irlanti William Creighton | Ford Fiesta Rally3 |

Lähteet
-------

1. ↑  Outline of JWRC Junior World Rally Championship For Drivers (Junior WRC) *suzuki.co.jp*. Viitattu 12.8.2023. (englanniksi)
2. ↑  Jan Stenos: What is a Championship anyway? *janswrc.substack.com*.  16.11.2022. Viitattu 11.3.2023. (englanniksi)
3. ↑  FIA Junior Rally Championship - Calendar 2007 *automobilsport.com*. Viitattu 11.3.2023. (englanniksi)
4. ↑  MTV3.fi - Uusi WRC Akatemia korvaa JWRC-sarjan Viitattu 24.10.2010
5. 1 2  Exciting changes for 2013 WRC *web.archive.org*.  28.9.2012. Viitattu 11.3.2023. (englanniksi)
6. ↑  Matt Salisbury: WRC academy completes M-Sport induction *crash.net*.  15.3.2011. Viitattu 11.3.2023. (englanniksi)
7. ↑  Introducing The FIA WRC Academy Crews Of 2012  9.3.2012.  Arkistoitu. Viitattu 12.8.2023. (englanniksi)
8. ↑  FIA Announces World Motor Sport Council Decisions *fia.com*.  5.3.2021. Viitattu 6.11.2022. (englanniksi)
9. ↑  New-look calendar tempts Junior WRC hotshots *wrc.com*.  24.11.2021. Viitattu 12.8.2023. (englanniksi)
10. ↑  Applications open for Junior WRC drive day *wrc.com*.  25.11.2021. Viitattu 12.8.2023. (englanniksi)
11. 1 2  Appendix VIII - 2023 Junior WRC Championship (PDF) *fia.com*. Viitattu 23.4.2023. (englanniksi)
12. ↑  Irishman Creighton crowned FIA Junior WRC champion\* *wrc.com*.  10.9.2023. Viitattu 11.9.2023. (englanniksi)